KIRJALLINEN KYSYMYS E-3116/00

esittäjä(t): Hiltrud Breyer (Verts/ALE) komissiolle

(6. lokakuuta 2000)

Aihe: Chlorpyrifos-nimistä vaikuttavaa ainetta sisältävän hyönteismyrkyn käyttöön liittyvä vaara

Yhdysvallat aikoo rajoittaa huomattavasti chlorpyrifos-nimistä vaikuttavaa ainetta sisältävän, Euroopan unionin markkinoillakin olevan hyönteismyrkyn käyttöä. Vuoden 2001 jälkeen tätä vaikuttavaa ainetta sisältäviä tuotteita ei saa enää käyttää kotitalouksissa eikä puutarhoissa, ei myöskään kouluissa, lastentarhoissa eikä sairaaloissa.

1. Onko komissio tietoinen, että tämä hyönteismyrkky kuuluu Yhdysvaltain ympäristöviraston (EPA) tutkimuksen mukaan niihin kemikaaleihin, jotka aiheuttavat suurta vaaraa ihmisten terveydelle?

2. Kyseisen hyönteismyrkyn kielto koskee Yhdysvalloissa yli 800 yksittäistä tuotetta. Tietääkö komissio, mitkä EU:ssa sallitut tuotteet sisältävät tätä hyönteismyrkkyä? Jos tietää, voiko se kertoa, mitä nämä tuotteet ovat?

3. Tietääkö komissio, että tälle vanhalle kemikaalille on olemassa vaihtoehtoja? Miten komissio edistää chlorpyrifos-nimisen vaikuttavan aineen korvaamista muilla aineilla?

4. Milloin komissio aikoo seurata Yhdysvaltain esimerkkiä ja rajoittaa kyseisen aineen käyttöä EU:ssa ja noudattaa näin varovaisuusperiaatetta?

David Byrnen komission puolesta antama vastaus

(15. marraskuuta 2000)

1. Komissio tietää, että klorpyrifossi on otettu Yhdysvalloissa uudelleen tarkasteltavaksi, ja se on saanut kopiot Yhdysvalloissa tehdyistä riskinarvioinneista. Se on keskustellut niistä Yhdysvaltojen viranomaisten kanssa.

2. Komissio kehittää parhaillaan tietokantaa, johon kerätään kaikki tiedot sallituista kasvinsuojeluaineista jäsenvaltioissa. Jäsenvaltioiden on vielä rakennettava sähköiset liitännät, jotta järjestelmä saadaan toimintaan. Nämä tiedot ovat kuitenkin saatavilla yksittäisissä jäsenvaltioissa.

3. Komissiolla ei ole mitään erityistä ohjelmaa, jolla edistettäisiin klorpyrifossin korvaavien tuotteiden käyttöä. Komission rahoittamien tutkimusohjelmien yhteydessä voidaan kuitenkin myöntää rahoitusta integroitua tuholaistorjuntaa koskeville ehdotuksille.

4. Klorpyrifossi on kasvinsuojeluaine, jota arvioidaan parhaillaan myös kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11. joulukuuta 1992 annetun komission asetuksen (ETY) N:o 3600/92(1) nojalla tehtävässä ohjelmassa, jossa tarkastellaan nykyisin käytössä olevia tehoaineita. Arvioinnin tavoitteena on selvittää, voidaanko aine sisällyttää niiden aineiden luetteloon (kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY(2) liite I), joita voidaan käyttää kasvinsuojeluaineissa yhteisön alueella. Asetuksessa säädetään, että ilmoituksen tekijöiden olisi toimitettava kaikki direktiivissä edellytettävät tiedot. Tähän sisältyvät tiedot vaikutuksista ihmisten tai eläinten terveyteen ja ympäristöön. Tiedot oli toimitettava ennen 30. huhtikuuta 1995 asiasta kertomuksen antavalle jäsenvaltiolle (klorpyrifossin osalta Espanjalle). Myös muut asianosaiset saattoivat kyseiseen päivämäärään mennessä esittää teknisiä tai tieteellisiä tietoja niistä mahdollisesti vaarallisista vaikutuksista, joita tehoaineella tai sen jäämillä on ihmisten tai eläinten terveyteen tai ympäristöön. Kertomuksen antava jäsenvaltio tarkasteli kaikkia klorpyrifossista toimitettuja tietoja ja laati siitä arviointiluonnoksen. Se toimitettiin 7. toukokuuta 1999 komissiolle ja muille jäsenvaltioille.

Asetuksessa säädettyjen tavanomaisten menettelyjen mukaisesti monografia toimitettiin välittömästi viiden jäsenvaltion erityisasiantuntijoille (vertaisarviointi), jotta kaikkia ihmisten terveyteen ja ympäristön turvallisuuteen liittyviä aloja voidaan tutkia yksityiskohtaisesti. Kaikki jäsenvaltiot keskustelivat monografiasta ja klorpyrifossista tehdyn vertaisarvioinnin tuloksista pysyvän kasvinsuojelukomitean arviointityöryhmän kokouksessa heinäkuussa 2000. Sen seurauksena todettiin tarvittavan runsaasti lisätietoja. Niistä keskusteltiin lokakuun lopulla 2000 ilmoituksen tekijän, kertomuksen antavan jäsenvaltion ja komission kokouksessa. Tämän kokouksen päätelmät toimitetaan pysyvälle kasvinsuojelukomitealle. Näiden keskustelujen tuloksesta riippuen kasveja käsittelevää tiedekomiteaa tullaan kuulemaan asianmukaisesti.

(1) EYVL L 366, 15.12.1992.

(2) EYVL L 230, 19.8.1991.